作者:辛棄疾
標題:沁園春
內容:有酒忘杯，有筆忘詩，弄溪奈何。看縱橫斗轉，龍蛇起陸，崩騰決去，雪練傾河。嫋嫋東風，悠悠倒景，搖動雲山水又波。還知否，欠菖蒲攢港，綠竹緣坡。長松誰剪嵯峨。笑野老來耘山上禾。算只因魚鳥，天然自樂，非關風月，閒處偏多。芳草春深，佳人日暮，濯發滄浪獨浩歌。徘徊久，問人間誰似，老子婆娑。